section_heading: Životopis
paragraph_text: Max je s pjesmom “Varaš me, varaš” nastupio i na internacionalnom festivalu “Euro Pop 2006″ u Zenici, te u konkurenciji između 20 izvođača iz 15 europskih država osvojio nagradu za najbolju glazbu. Usavršava se radeći s poznatom opernom pjevačicom, sopranisticom Ljiljanom Molnar Talajić. S bendom P.R.O.G. radi projekt Dream Theater Tribute iz ljubavi prema glazbi Dream Theatera. 2007. godine Max nastupa u Budvi na Music Festival Budva s pjesmom “Opasna po život”, autora Ede i Adija Mulahalilović. Odlazi na audiciju za mjuzikl “Tri koraka do osmijeha”, Toni Eterović/Marina Anđelković, u režiji Borisa Kovačevica i dobiva glavnu ulogu Kristijana. Usavršava se radeći s Annemarie Zeller, vrsnom pedagoginjom i profesoricom na Hochschule für Musik und Darstellende Kunst Graz. 2008. godine aktivno sudjeluje na seminaru iz solo pjevanja koji je održao uvaženi američki pedagog Marvin Keenze. Potpisuje za Dancing Bear pod čijom se etiketom album očekuje u 2008-oj godini. Nastupa na prvom CMC festivalu u pulskoj Areni s pjesmom “Mi smo šampioni ljubavi”.